stanford-oval/wikipedia huggingface dataset:
מרוץ מכוניות
סוגי מרוצים > מרוצי גלגל חשוף (פורמולה ואינדי)

מכוניות בעלות מושב יחיד הן בדרך כלל מכוניות הספורט הקיצוניות והמהירות ביותר בעולם המרוצים. בדרך כלל הן בעלות גלגל חשוף (Open wheel - שאינו מכוסה על ידי גוף המכונית) ושלדה מחומרים קלים וקשיחים.
סדרת המרוצים היוקרתית ביותר בקטגוריה זו היא הפורמולה 1 של ה-FIA שזוכה לפופולרית עצומה במקומות רבים בעולם. במרוצי הפורמולה 1 משתתפות מכוניות בעלות מנוע V6 בנפח של עד 1600 סמ"ק עם הספק של כ-700 כוח סוס. משקלי המכוניות הנמוכים, מעט מעל 600 קילוגרם, מושגים באמצעות שימוש בחומרים מרוכבים וסיבי פחמן.
סדרות מרוצים נוספות בקטגוריה הן: סדרת האינדי (אנ') בארצות הברית, פורמולה 2 (אנ'), פורמולה 3 ופורמולות נוספות ברמת כניסה כדוגמת פורמולה רנו. פורמולה 1 כוללת אליפות לנהגים וליצרנים.
מסלולי המרוצים בסדרות לעיל הם מסלולים סגורים וכמעט תמיד מפותלים. המכוניות בנויות לספק היגוי ברמה הגבוהה ביותר ולכן באות לידי ביטוי ועומדות למבחן במסלול מפותל. למרות זאת, בסדרת האינדי מתקיימים לעיתים מרוצים במסלול אובלי מעגלי. כוחות הצד המופעלים על הנהגים בפניות עשויים להגיע לעד 5g (כוח g). יכולת זו מושגת באמצעות הצמדת המכונית אל הקרקע (כמעין עילוי הפוך) באמצעות כנפיים אווירודינמיות בקדמת ואחורי המכונית.
במרוצים נשים מתחרות בגברים. דניקה פטריק הפכה לאישה הראשונה שמנצחת מרוץ בסדרת מרוצי האינדי, והאישה השנייה שמנצחת בתחרות מוטורית אמריקנית, לאחר ששירלי מולדוויני ניצחה שלוש פעמים בתחרות "NHRA Top Fuel Championships".
סוגי מרוצים > ראלי

מרוצי ראלי הם מרוצים הנערכים בדרכים ציבוריות בתוואי לא מעגלי. תוואי המרוץ כולל בדרך כלל דרכים סלולות (סגורות באופן זמני), שבילי עפר ואף קרח או שלג. המכוניות המשתתפות עשויות להתבסס על מכוניות סדרתיות אך לא בהכרח. אליפות העולם בראלי (WRC) היא סדרה שנתית הנערכת ברחבי העולם וכוללת אליפות לנהגים וליצרנים. המכוניות מתאימות לנהיגה בתוואי השטח השונים ומצוידות בהנעה כפולה.
מרוצים מטיפוס אחר המכונים ראלי ונערכים מחוץ לדרכים סלולות הם מרוצי פשיטת הראלי. עקרונות המרוץ דומים לראלי שהוצג לעיל בכך שנעשה שימוש בשטח ציבורי ובכך שמוגדרת נסיעה מנקודה לנקודה. השוני הוא בנסיעה בתוואי בלתי מוגדר מראש, לעיתים ללא שביל ברור, כך שהמתחרים מנווטים את דרכם לנקודת הביקורת הבאה במגוון דרכים. במרוצים אלו משתתפים בדרך כלל במעורב כלי רכב מסוגים שונים (למשל מכוניות, אופנועים ומשאיות) ודירוג הנהגים מתחלק לקטגוריות השונות מכלי רכב סדרתיים ועד לאבות טיפוס כדוגמת רכבי באגי המיוצרים במיוחד למרוץ. במרוצים אלו מקובל לחלק את הדרך לקטעים מיוחדים (ספיישלים) וקטעים מנהלתיים. מדידות הזמנים לנהגים מתבצעות בקטעים המיוחדים בלבד ובקטעים המנהלתיים נדרש המתחרה רק להגיע לנקודה מסוימת עד לשעה שנקבעה מראש.
סוגי מרוצים > תיור

מרוצי מכוניות תיור או מרוצי מכוניות סדרתיות (Stock) נערכים עם מכוניות בייצור סדרתי או דומה לסדרתי במגוון רמות שיפור. הטיפוס הנפוץ ביותר היא מכונית בתצורת סדאן. בסדרות האירופיות או באוסטרליה משתתפות בדרך כלל מכוניות סדאן והקופה הספורטיביות ביותר של היצרנים ב.מ.וו, מרצדס, אאודי ועוד. השיפורים נסובים סביב כל המכלולים בדרך כלל, פרט לשלדה. מסלולי המרוץ הם תמיד סגורים, סלולים, מעגליים ומפותלים. דוגמאות לסדרות כאלו הן ה-WTCC - אליפות העולם למכוניות תיור, DTM - גרמניה, BTCC בריטניה, GT500 - יפן ו- Supercars V8 - אוסטרליה.
סוגי מרוצים > נאסקאר

מרוצי מכוניות נאסקאר נערכים עם מכוניות בייצור סדרתי או דומה לסדרתי במגוון רמות שיפור. המרוצים בארצות הברית נערכים בכמה סדרות המבוססות על כללי הגוף המפקח נאסקאר. זהו הספורט המוטורי הפופולרי ביותר בארצות הברית ומרוציו נערכים מאז שנות ה-50 של המאה ה-20. מסלולי המרוץ בסדרות הנאסקאר סלולים ומעגליים. מאפיין ייחודי הוא השימוש במסלולים אובליים - 34 מתוך 36 המרוצים מתרחשים במסלולים מסוג זה - אותם מקיפים המתחרים מאות פעמים. על המכוניות חלות הגבלות רבות, חלקן נראות לעיתים ארכאיות כדוגמת חיוב בשימוש במנועי מוטות דחיף להפעלת השסתומים, והחל מעונת 2008, כל המכוניות זהות בהתאם לתבנית שכונתה "מכונית המחר". למרות זאת, המכוניות המשתתפות במרוצים אלו רחוקות מאוד ממכוניות סדרתיות למרות שהן שומרות על מראה של מכונית סדאן באמצעות שימוש במדבקות המדמות את מאפייני מכונית-הייצור המתאימה: הפורד פיוז'ן, דודג' צ'ארג'ר, שברולט אימפלה והטויוטה קאמרי.
סוגי מרוצים > סיבולת

מרוצי מכוניות הספורט הם מרוצי מסלול סגור, מעגלי וסלול למכוניות ספורט. קיימות קטגוריות עבור דגמים סדרתיים ועבור דגמי אב טיפוס שלעיתים מבוססי מושב יחיד אך עדיין בעלי גלגל מכוסה (להבדיל מגלגל חשוף בחלק ממרוצי הפורמולה). בקטגוריה זו מקובלים מרוצים בודדים אך ממושכים המכונים מרוצי סיבולת. במרוצי הסיבולת נערכים מרוצים המוגבלים לפרק זמן מסוים (למשל 24 שעות) או למרחק כלשהו (למשל מרוץ 12 השעות של סברינג).
סוגי מרוצים > דראג

מרוצי דראג הם מרוצים המתקיימים בקו ישר לאורך מרחק קצר, בדרך כלל 400 מטר. התחרות היא תמיד בין שני כלי רכב המתחרים זה לצד זה. המנצח מתקדם לשלב הבא. המכוניות המשתתפות נעות בין דגמים סדרתיים לבין מכוניות ייעודיות למשימה. המכוניות הייעודיות הן בעלות מראה חריג של גלגלי ענק בציר האחורי וגלגל זעיר בציר הקדמי. אורך מכונית ייעודית עשוי להגיע לכ-10 מטר והספק המנוע מגיע לאלפי כוח סוס. המנוע מתודלק בתערובות דלק מיוחדות ומאיץ את המכונית ממצב עמידה למהירות של 100 קמ"ש תוך חצי שנייה וכ-500 קמ"ש תוך 5 שניות. לשם בלימת המכונית בסיום המרוץ משתמשות המכוניות במצנחים נפתחים.
סוגי מרוצים > קארטינג

מרוצי הקארטינג (Kart) נערכים במסלולים מעגליים, סלולים וקטני מידות באופן יחסי (לעיתים אף במגרשי חנייה). אורך רכבי המרוץ הוא כמטר וחצי ורוחבם כמטר. הם מצוידים במנועים קטנים של עד 200 סמ"ק ולעיתים אף ללא תיבת הילוכים. המהירויות המרביות הן בדרך כלל עד כ-150 קמ"ש בלבד, אך תוואי המסלול בעל הפניות הצפופות מפעיל על הנהג כוחות צד גבוהים באמצעות צמיגי הסליקס (צמיג ללא חריצים) שמספקים אחיזת כביש גבוהה. מרוצי הקארטינג משמשים לעיתים נהגים צעירים ואף ילדים העושים את צעדיהם הראשונים בעולם המוטורי. רבים מנהגי המרוץ המובילים בקטגוריות הבכירות החלו דרכם בתחרויות קארטינג.
סכנות

מרוץ מכוניות הוא ספורט מסוכן שאירעו במסגרתו תאונות רבות. בשנים 1990–2002 נהרגו בארצות הברית בממוצע 22 איש לשנה בתאונות במרוצי מכוניות, 11% מהם היו צופים.
ראו גם

ספורט מוטורי
מרוצי פורמולה
מרוץ אופנועים
קארטינג
הרשות לנהיגה ספורטיבית
הערות שוליים

↑  Deaths in U.S. auto racing average 22 a year, Savannah Now
| --- | --- |
בקרת זהויות :  NLI: 987007295709705171  BNE: XX526091  BnF: cb119318018 (data)  GND: 4003988-2  LCCN: sh85010174  NARA: 10645061  NKC: ph118705 
קו הזינוק למרוץ באינדיאנפוליס, 1916
ג'נסון באטן במכונית פורמולה 1 של קבוצת בראון ב-2009
מכונית ראלי סיטרואן C4 WRC נהוגה בידי סבסטיאן לואב ב-2007
מכונית פאני-קאר ייעודית
קורי עכביש (ספר)

| --- | --- |

 מידע כללי
 מאת:  עמוס הראל ואבי יששכרוף
 שפת המקור:  עברית
 סוגה:  עיון, אסטרטגיה, מלחמה
 הוצאה
 הוצאה:  ידיעות ספרים
 תאריך הוצאה:  2008
 מספר עמודים:  528
 קישורים חיצוניים
 הספרייה הלאומית:  002592616
קורי עכביש הוא ספר עיון מאת העיתונאים עמוס הראל, הפרשן הצבאי של עיתון "הארץ", ואבי יששכרוף, הפרשן לענייני ערבים של העיתון, העוסק במלחמת לבנון השנייה. הספר מנתח את המלחמה בכל הרמות – החל מזווית הראייה של מקבלי ההחלטות הבכירים שבצד הישראלי, ובהם ממשלת ישראל והמטה הכללי של צה"ל, וכלה במפקדי השדה ובלוחמים בשדה הקרב. בנוסף בוחנים המחברים את הזווית הלבנונית באמצעות בלוגים של תושבים החיים בביירות. כן מנתחים המחברים את תקופת הלחימה בדרום לבנון ואת הנסיגה מרצועת הביטחון בשנת 2000 כרקע למלחמה.
בספר מתוארים בהרחבה אירועים דוגמת חטיפת חיילי צה"ל בגבול לבנון בידי מחבלי חזבאללה, מבצע משקל סגולי, קרב מארון א-ראס, קרב בינת ג'בייל, מבצע שינוי כיוון 11, פשיטת שייטת 13 בצור ומבצע חד וחלק ואירועים נוספים. הספר בוחן כיצד התרחשה המלחמה והאם ניתן היה למונעה או לחלופין לנהלה באופן נכון יותר. על-כן כולל הספר את מה שהמחברים מתארים ככשירות לקויה של צה"ל, אי-מימוש התוכנית המבצעית ללחימה בחזבאללה, והזדמנויות שהוחמצו לסיום מהיר ומוצלח של המלחמה. הרקע שהוביל למלחמה והסיבות שהביאו לכישלון המקצועי שנחלו יחידות רבות של צה"ל נבחנים אף הם. הספר מתבסס על תחקירי צה"ל, פרוטוקולים של דיונים ומאות ראיונות עם שרים בממשלה, קצינים בכירים ומומחים מישראל ומחוצה לה. הספר מתאר את הפיקוד העליון של הצבא כמי שהוכה בליקוי מאורות.
לדברי המחברים, הרמטכ"ל, רב-אלוף דני חלוץ, כמעט שלא נועץ בכלל בפורום המטה הכללי ולא טרח לכנסו. לפי הספר, מוצב הפיקוד העליון לא הופעל, ובדיונים לא היה מי שהעז לצייר לנוכחים את המצב נכוחה. ראש אגף המבצעים האלוף גדי איזנקוט, בעברו מפקד חטיבת גולני, אשר שירת שנים ארוכות בלבנון, מצטייר מן הספר כאחד האלופים הבודדים במטה הכללי שהעזו לחלוק על הרמטכ"ל חלוץ, ועל המהלכים שהציע. איזנקוט גם היה זה שזיהה את רובע הדאחייה כמרכז כובד של החזבאללה בו יש לפגוע והמליץ על גיוס מילואים. הספר סוקר בין השאר את התחקירים שביצע צה"ל לאחר המלחמה, את מהלכי השיקום ואת תקיפת הכור הגרעיני בסוריה. בספר מרואיינים בהרחבה קצינים בכירים בסדיר ובמילואים ובהם שלומי כהן, בועז עמידרור, יניב עשור, עמוס בריזל, מפקד גדוד צנחנים במילואים, עמי אילון, אורי שגיא, גיורא ענבר ואחרים.
הערות שוליים

↑  עמוס הראל מציץ במפה בשרטוט המאולתר של הקרב המיותר בו נהרגו 33 הלוחמים האחרונים של מלחמת לבנון השנייה, באתר וואלה, 27 במאי 2009.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 162–182.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 239–247.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 248–261.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 327–334.
↑  גל פרל, "השנים שחלפו בין מלחמת לבנון הראשונה והשנייה השכיחו מהצבא אמיתות יסוד", הבלוג על הכוונת, ‏ 13 ביולי 2020.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 306–307.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמוד 137.
↑  עמוס הראל ואבי יששכרוף, קורי עכביש – סיפורה של מלחמת לבנון השנייה, תל אביב: משכל, 2008, עמודים 499–502.
↑  עמוס הראל, 4 שנים למלחמת לבנון השנייה | טוב שהתקשרת, חשבתי שאתה מת, באתר הארץ, 11 באוגוסט 2010.
קארל אלברכט

| --- | --- |
אין תמונה חופשית
 לידה:  20 בפברואר 1920 אסן 
 פטירה:  16 ביולי 2014 (בגיל 94) אסן, הרפובליקה הפדרלית של גרמניה 
 מדינה:  גרמניה 
 מקום קבורה:  Friedhof Bredeney 
 מעסיק:  אלדי 
 בן או בת זוג:  Mia Tenbrink 
 
סניף אלדי הראשון, אסן
קארל אלברכט (בגרמנית: Karl Albrecht;‏ 20 בפברואר 1920 – 16 ביולי 2014) היה יזם גרמני שייסד יחד עם אחיו תיאו את רשת הקמעונאות "אלדי". במשך שנים רבות היה האיש העשיר ביותר בגרמניה. בפברואר 2014 דורג בתור האדם ה-21 בעושרו בעולם.
ביוגרפיה

קארל ותיאו אלברכט גדלו בבית קתולי דל אמצעים בעיר אסן. אביהם, קארל האב, היה כורה ובשלב מאוחר יותר פקיד בנק. אימם, אנה, ניהלה חנות כלבו קטנה בפרבר של אסן. תיאו עבד בתור שוליה בחנות האם בעוד שקארל עבד במעדנייה. קארל שירת בורמאכט במלחמת העולם השנייה ונפצע בחזית המזרחית. לאחר המלחמה, שני האחים פתחו בשותפות וירשו את החנות של אימם. בשנת 1961 הם פיצלו את העסק ל"אלדי צפון" עבור תיאו ול"אלדי דרום" עבור קארל. סניף אלדי (קיצור של "הנחת אלברכט" בגרמנית) הראשון נפתח בשנת 1962.
בשנת 1994 קארל הפסיק לנהל את רשת אלדי דרום והתמנה ליושב ראש החברה עד לשנת 2002. כיום, העסק כבר אינו מנוהל על ידי קרובי משפחה או אישים ממשפחת אלברכט.
ביוגרפיה > חיים אישיים

קארל אלברכט היה מתבודד ולא נראה רבות בציבור בשנים שקדמו למותו. כתוצאה, מעט מאוד ידוע עליו ועל חייו. מגזין פורבס דיווח שהיו לו שני ילדים, אף אחד מהם לא ניהל או עבד ברשת אלדי מעולם. הוא גר באסן כמו אחיו תיאו עד למותו. שיחק גולף ועבורו נבנה מסלול גולף פרטי בשנת 1976. גידל סחלבים.
הון

בשנת 2014 קארל אלברכט התפרסם בתור אחד מהאנשים העשירים ביותר בעולם עם שווי הון הנאמד ב-23.14 מיליארד דולר. בשנת 2012 מגזין פורבס דירג אותו במקום העשירי ברשימת עשירי העולם עם הון הנאמד ב-25.4 מיליארד דולר. הוא היה האדם המבוגר ביותר מבין עשרים המדורגים ראשונים. במשך שנים רבות היה האדם העשיר ביותר בגרמניה, והאדם הרביעי בעושרו באירופה.
פריסת סניפי אלדי באירופה, בכחול - אלדי צפון, בכתום - אלדי דרום
מאט בונר

| --- | --- |
בונר במדי סן אנטוניו ספרס בשנת 2010
בונר במדי סן אנטוניו ספרס בשנת 2010
 לידה:  5 באפריל 1980 (בן 44) קונקורד שבניו המפשייר
 עמדה:  פאוור פורוורד, סנטר
 גובה:  2.08 מטר
 מכללה:  אוניברסיטת פלורידה
 דראפט:  בחירה מספר 45, 2003 שיקגו בולס
 קבוצות כשחקן
 2003 - 2004   2004 - 2006   2006 - 2016:  פלאקנסטרו מסינה   טורונטו ראפטורס   סן אנטוניו ספרס
 הישגים כשחקן
 2 אליפויות NBA‏ (2007, 2014)
מת'יו רוברט "מאט" בונר (באנגלית: Matthew Robert "Matt" Bonner; נולד ב-5 באפריל 1980) הוא כדורסלן עבר אמריקאי ששיחק במשך 12 עונות בליגת ה-NBA. זכה עם סן אנטוניו ספרס בשתי אליפויות NBA, בעונות 2007 ו-2014. ממוצעיו לאורך הקריירה הם 5.8 נקודות ו-3.0 ריבאונדים למשחק. מכונה "הרקטה האדומה" ו"הממבה האדומה" בשל שערו הג'ינג'י וכהשוואה סרקסטית לכינויו של קובי בראיינט - "הממבה השחורה".
נעורים וקריירת מכללות

בונר נולד וגדל בעיר קונקורד שבניו המפשייר, וזכה עם קבוצת התיכון המקומית בשלוש אליפויות מדיניות. בסיום לימודיו התיכוניים עבר לאוניברסיטת פלורידה, בה שיחק תחת מאמן קבוצת הכדורסל בילי דונובן בשנים 1999-2003. בעונתו האחרונה במכללה העמיד ממוצעים של 15.2 נקודות ו-6.1 ריבאונדים למשחק ונבחר בסיומה ל"חמישיית העונה של המחוז הדרום-מזרחי" (First-team All-SEC). כמו כן זכה בונר ב-2002 ו-2003 בפרס ה-"Academic All-America", המחולק לספורטאים מליגת המכללות המצטיינים בלימודיהם האקדמיים.
קריירה מקצועית > פלאקנסטרו מסינה (איטליה)

בונר נבחר על ידי שיקגו בולס בבחירה ה-45 בדראפט ה-NBA לשנת 2003, אך הזכויות על השחקן עברו מידית לטורונטו ראפטורס בתמורה לבחירת דראפט עתידית. בהיותו בחירת סיבוב שני בלבד הראפטורס לא היו מחויבים להציע לבונר חוזה בקבוצה, ולאחר שסיכם עם טורונטו שיצטרף אליה בעונה הבאה חתם בקבוצת "פלאקנסטרו מסינה" מליגת העל האיטלקית. במהלך עונת 2003/2004 מסינה פשטה רגל והפסיקה לשלם משכורות לשחקניה. בניגוד לשחקנים רבים בסגל שעזבו את הקבוצה, החליט בונר לסיים עמה את העונה והעמיד במהלכה ממוצעים של 19.2 נקודות ו-9.3 ריבאונדים למשחק.
קריירה מקצועית > טורונטו ראפטורס

לקראת עונת 2004/2005 חתם בונר על חוזה בטורונטו ראפטורס, ושיחק במדיה במשך שנתיים. במהלך תקופתו בטורונטו החמיץ ארבעה משחקים בלבד, והציג ממוצעים של 7.3 נקודות ו-3.6 ריבאונדים למשחק כשחקן ספסל.
קריירה מקצועית > סן אנטוניו ספרס

ב-21 ביוני 2006 נשלח בונר בטרייד לסן אנטוניו ספרס, יחד עם אריק ויליאמס, בתמורה לסנטר ראשו נסטרוביץ'. בעונתו הראשונה בסן אנטוניו ירדה תפוקתו הממוצעת ל-4.9 נקודות למשחק, ובסיומה זכה עם הספרס באליפות ה-NBA לאחר שגברה על קליבלנד קאבלירס בתוצאה 4-0.
ב-7 בדצמבר 2009 קלע שיא קריירה של 28 נקודות, כשחקן ספסל, בהפסד קבוצתו ליוטה ג'אז בתוצאה 104-101. בעונת 2010/2011 הוביל את הליגה באחוזי קליעה מהשלוש, עם 45.7%. בעונת 2012/2013 השתתף בתחרות השלשות של ה-NBA במסגרת סוף שבוע האולסטאר, והפסיד בסיבוב הגמר לקיירי אירווינג בתוצאה 20-23.
בעונת 2013/2014 זכה באליפות ה-NBA בפעם השנייה בקריירה, לאחר שהספרס ניצחו את מיאמי היט בסדרת הגמר בתוצאה 4-1.
ב-6 בינואר 2017 הודיע בונר על פרישה ממשחק, בגיל 36.
סטטיסטיקת קריירה > בעונה הסדירה ב-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2004/2005 | טורונטו | 82 | 0 | 18.9 | 0.533 | 0.424 | 0.789 | 3.5 | 0.6 | 0.5 | 0.2 | 7.2 |
| 2005/2006 | טורונטו | 78 | 6 | 21.9 | 0.448 | 0.420 | 0.829 | 3.6 | 0.7 | 0.6 | 0.4 | 7.5 |
| 2006/2007 | סן אנטוניו | 56 | 0 | 11.7 | 0.447 | 0.383 | 0.711 | 2.8 | 0.4 | 0.3 | 0.2 | 4.9 |
| 2007/2008 | סן אנטוניו | 68 | 3 | 12.5 | 0.416 | 0.336 | 0.864 | 2.8 | 0.5 | 0.2 | 0.3 | 4.8 |
| 2008/2009 | סן אנטוניו | 81 | 67 | 23.8 | 0.496 | 0.440 | 0.739 | 4.8 | 1.0 | 0.6 | 0.3 | 8.2 |
| 2009/2010 | סן אנטוניו | 65 | 8 | 17.9 | 0.446 | 0.390 | 0.729 | 3.3 | 1.0 | 0.5 | 0.4 | 7.0 |
| 2010/2011 | סן אנטוניו | 66 | 1 | 21.7 | 0.464 | 0.457 | 0.744 | 3.6 | 0.9 | 0.4 | 0.3 | 7.3 |
| 2011/2012 | סן אנטוניו | 65 | 2 | 20.4 | 0.440 | 0.420 | 0.762 | 3.3 | 0.9 | 0.2 | 0.3 | 6.6 |
| 2012/2013 | סן אנטוניו | 68 | 4 | 13.4 | 0.487 | 0.442 | 0.733 | 1.9 | 0.5 | 0.3 | 0.3 | 4.2 |
| 2013/2014 | סן אנטוניו | 61 | 0 | 11.3 | 0.445 | 0.429 | 0.750 | 2.1 | 0.5 | 0.2 | 0.2 | 3.2 |
| 2014/2015 | סן אנטוניו | 72 | 19 | 13.0 | 0.409 | 0.365 | 0.811 | 1.6 | 0.7 | 0.1 | 0.2 | 3.7 |
| 2015/2016 | סן אנטוניו | 30 | 2 | 6.9 | 0.509 | 0.441 | 0.750 | 0.9 | 0.3 | 0.2 | 0.0 | 2.5 |

| קריירה |  | 792 | 112 | 16.9 | 0.464 | 0.414 | 0.780 | 3.0 | 0.7 | 0.4 | 0.3 | 5.8 |
סטטיסטיקת קריירה > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2007 | סן אנטוניו | 9 | 0 | 2.8 | 0.286 | 0.250 | 1.000 | 0.3 | 0.0 | 0.2 | 0.0 | 0.8 |
| 2008 | סן אנטוניו | 2 | 0 | 4.5 | 0.667 | 0.000 | 0.000 | 1.0 | 1.0 | 0.0 | 0.0 | 2.0 |
| 2009 | סן אנטוניו | 5 | 5 | 20.0 | 0.217 | 0.231 | 1.000 | 3.2 | 0.0 | 0.6 | 0.4 | 3.0 |
| 2010 | סן אנטוניו | 10 | 0 | 17.3 | 0.432 | 0.370 | 1.000 | 3.2 | 0.4 | 0.1 | 0.3 | 5.0 |
| 2011 | סן אנטוניו | 6 | 0 | 20.5 | 0.480 | 0.333 | 0.800 | 3.2 | 0.3 | 0.2 | 0.2 | 6.3 |
| 2012 | סן אנטוניו | 13 | 0 | 12.7 | 0.313 | 0.348 | 0.600 | 1.9 | 0.7 | 0.2 | 0.3 | 2.4 |
| 2013 | סן אנטוניו | 20 | 1 | 13.4 | 0.475 | 0.469 | 0.833 | 2.0 | 0.3 | 0.3 | 0.3 | 4.1 |
| 2014 | סן אנטוניו | 22 | 2 | 6.1 | 0.476 | 0.333 | 0.750 | 0.7 | 0.5 | 0.1 | 0.0 | 1.3 |
| 2015 | סן אנטוניו | 7 | 0 | 5.1 | 0.200 | 0.222 | 0.000 | 0.9 | 0.1 | 0.1 | 0.1 | 0.9 |

| קריירה |  | 94 | 8 | 11.0 | 0.402 | 0.355 | 0.811 | 1.7 | 0.4 | 0.2 | 0.2 | 2.8 |
הערות שוליים

↑  כתבה על בונר, באתר הרשמי של ניו המפשייר
↑  רשימת הנבחרים בדראפט 2003, באתר basketball-reference.com
↑  הסטטיסטיקות של בונר באירופה, באתר basketball-reference.com
↑  סטטיסטיקות הקריירה של בונר ב-NBA, באתר basketball-reference.com
↑  דוח המשחק בין סן אנטוניו ליוטה, באתר basketball-reference.com
↑  טבלת מובילי הליגה באחוזים לשלוש בעונת 2010/2011, באתר espn.com
↑  קיירי אירווינג זוכה בתחרות השלשות 2013, באתר nba.com
↑  I Made a Retirement Video, באתר The Players Tribune, ‏6 בינואר 2017
↑  דסק הספורט, ‏מנצחים ומפסידים, באתר דבר העובדים בארץ ישראל, 13 בינואר 2017
מדלן

ערך זה עוסק באתר אינטרנט ישראלי העוסק בנדל"ן. אם התכוונתם למשמעות אחרת, ראו .
| --- | --- |


צילום מסך
 סוג:  אתר אינטרנט
 תקופת הפעילות:  2013–הווה (כ־11 שנים)
 מייסדים:  אסף רובין, אמיר ווינשטוק
 מנכ"ל:  טל קופל
 שירותים עיקריים:  לוח דירות ומידע על סביבת המגורים
 הרשמה:  רשות
 ‏www.madlan.co.il
מדלן הוא אתר אינטרנט ישראלי המציג מידע על סביבות המגורים, למתעניינים בנדל"ן באותו אזור. האתר מופעל על ידי חברת רוזטל מערכות ידע בע"מ, המפעילה גם אתר דומה בארצות הברית תחת המותג Localize.city.
אתר מדלן זוכה לכמיליון כניסות מדי חודש.
היסטוריה

חברת רוזטל הוקמה בשנת 2012 על ידי אסף רובין ואמיר ווינשטוק, ובשנת 2013 החברה השיקה את אתר מדלן.
בשנת 2016 החברה פתחה את פעילות המותג Localize.city בניו יורק. פלטפורמה זו מאפשרת לרוכשי הדירות לקבל מידע על נכסים, על מנת למקד ולקצר את תהליך החיפוש ולמנוע טעויות בביצוע עסקאות נדל"ן.
במאי 2018 השלימה החברה סבב גיוס בהיקף של כ-8 מיליון דולר, שהצטרפו ל-3 מיליון דולר שגויסו שנתיים קודם לכן..
בספטמבר 2018 מונה איתן זינגר, שניהל לפני כן במשך שבע שנים את אתר זאפ, את רשת הקמעונאות "דיונון" ואת משרד הפרסום DDB, למנכ"ל מדלן ישראל, ובאוגוסט 2020 מונה לנשיא מדלן ישראל. הוא פרש מתפקידו זה באוגוסט 2021.
במאי 2024 הושבת אתר מדלן עקב מתקפת סייבר.
האתר ושירותים עיקריים

מדלן מנגיש מידע על שכונות המגורים, כדי לשפר את ההחלטות שמבצעים רוכשים בתחום הנדל"ן. החברה אוספת ומנתחת מידע ממספר מקורות: מידע עירוני רשמי המתפרסם באתרי הרשויות המקומיות, רשתות חברתיות, מידע מסחרי ומידע שהחברה מפיקה בעצמה מבסיס מידע תכנוני. כדי לאסוף את המידע משתמשת מדלן בצוותים מתחומים שונים: תכנון עירוני, אדריכלות, מידענות, כלכלה, סטטיסטיקה, שמאות מקרקעין, סביבה, מדע נתונים, הנדסה, מחשבים ועוד. על שכבות המידע הגולמי בנויים מודלים המפיקים תובנות לגבי חוויית המגורים בכל שכונה, למשל: בנייה עתידית, חסימות נוף והצללה, איכות החינוך, מפגעי רעש, צמתים מסוכנים ועוד.
מדלן ישראל – לוח מודעות לעסקאות נדל"ן המציג מידע על סביבת המגורים ומגמות המחירים באזור הנכס המבוקש. החיפוש מאפשר סינון של מודעות בקטגוריות המקובלות של גודל ומחיר הדירה וקטגוריות חדשות שנוגעות להעדפות של בתי ספר, רעש וכדומה. הפרסום באתר הוא חינמי למשתמשים פרטיים עם אפשרות לחשיפה מוגברת תמורת תשלום..
Localize.city – פעילות בארצות הברית שמנתחת אלפי מאגרי מידע ומפיקה תובנות שעוזרות למשתמשים לקבל החלטת קנייה נדל"נית ולבסס את בחירת אזור המגורים על מידע. הטכנולוגיה אוספת ומנתחת מידע הקיים במאגרים ציבוריים, מסחריים, רשתות חברתיות בנוסף למידע שמייצרת החברה עצמה.
מדלן התחדשות עירונית - תמ"א 38 ופינוי בינוי – אתר הממפה את כלל הפרויקטים בתחום ומשווה בין החברות הפועלות בשוק. פעילות זו מאפשרת לבעלי הדירות להשוות בין ההצעות של היזמים השונים..
מדד ההתחדשות העירונית – דירוג החברות המובילות בתחום התמ"א 38 ופינוי בינוי.
תו השקיפות – דירוג החברות ונותני שירותים בתחום התחדשות עירונית כדוגמת עורכי דין וחברות יזמיות.
הערות שוליים

↑  נתונים סטטיסטיים על כניסות לאתר מדלן, באתר SimilarWeb
↑   אלירן רובין, מדלן מתרחבת לארה"ב: גייסה 11 מיליון דולר מאביגדור וילנץ ומשקיעים נוספים, באתר TheMarker‏, 9 במאי 2018
↑  הילה חיימוביץ׳, הסטארטאפ שיעזור לכם לקנות בית מגייס 11 מיליון דולר, באתר geektime
↑  שירות כלכליסט, איתן זינגר מונה למנכ"ל אתר מידע הנדל"ן מדלן, באתר כלכליסט, 22 באוקטובר 2018
↑  מערכת ice, איתן זינגר מונה למנכ"ל חברת סיבוס, באתר אייס, 12 ביולי 2021
↑  אתר הנדל"ן מדלן דיווח על אירוע סייבר, באתר ערוץ 7, 26 במאי 2024;
 רפאלה גויכמן, אתר מדלן נפרץ והושבת במתקפת סייבר, באתר הארץ, 27 במאי 2024
↑  אודות מלדן
↑   גילי מלניצקי, "בקרוב ימכרו פה בתים ב-8 מיליון שקל": השיכונים שנהפכו ללהיטי נדל"ן מבוקשים, באתר TheMarker‏, 7 ביוני 2019
↑  נמרוד בוסו, בדיקת כלכליסט מימושים נמוכים: לאלפי דירות שאושרו לפינוי־בינוי אין היתר, באתר כלכליסט, 22 במאי 2019
↑  עופר פטרסבורג, התמ"א תמה? מה קרה להתחדשות העירונית בישראל, באתר ynet, 28 ביוני 2019
תקיעת הכהנים בחצוצרות

| --- | --- |

הכהנים תוקעים בחצוצרות לכבוד ראש חודש
 מקרא:  ספר במדבר, פרק י', פסוקים א'–י'
 משנה:  מסכת תמיד
 תלמוד ירושלמי:  מסכת תענית,  פרק ג', הלכה ד'
 משנה תורה:  ספר זמנים, הלכות תעניות, פרק א'; ספר עבודה, הלכות כלי המקדש והעובדין בו, פרק ג', הלכה ה'
 ספרי מניין המצוות:  ספר המצוות, עשה נ"ט ספר החינוך, מצווה שפ"ד
תקיעת הכהנים בחצוצרות היא מצוות עשה מהתורה המחייבת את הכהנים בני אהרן לתקוע בחצוצרות הן בעת הקרבת קרבנות והן כתזכורת לזכות בני ישראל בעת מצוקה.
מקור הציווי

מקור הציווי הוא ספר במדבר, פרשת בהעלותך ”וַיְדַבֵּר ה' אֶל מֹשֶׁה לֵּאמֹר..וּבְנֵי אַהֲרֹן הַכֹּהֲנִים יִתְקְעוּ בַּחֲצֹצְרוֹת וְהָיוּ לָכֶם לְחֻקַּת עוֹלָם לְדֹרֹתֵיכֶם” (במדבר י ח).
אולם, תרגום ירושלמי מקדים את מקור מצווה זו כבר בימי פטירת יעקב, ומספר בעת פטירתו של יעקב אבינו בארץ מצרים, בנוכחותו של בנו יוסף, הספיד בנו יהודה אודות הכהנים -כנכדי אביו יעקב- העתידים לתקוע בחצוצרות.
זמני התקיעה > עולת תמיד

בזמן הקרבת קרבנות ציבור הכהנים מצווים לתקוע בבית המקדש ליד שולחן החלבים (חלב הקרבנות).
זמני התקיעה > בעת צרה

בעת צרה בהם הציבור דרושים ישועות מן השמים -כגון מלחמה מפני צרי המדינה.
תקיעת הכהנים מודגשת בכתוב כמפעיל תזכורת לטובה עבור בני ישראל לפני הקדוש ברוך הוא ועל ידו מפעילים ישועה ממשית.
זמני התקיעה > בכניסת שבת

המדרש תנחומא מזכיר כי גם כניסת השבת הייתה נזכרת על ידי תקיעת החצוצרות של הכהנים.
זמני התקיעה > בשיבת ציון

גם בימי בניית בית שני מוזכר בספר עזרא מעמד הכהנים לעבודת התקיעה בחצוצרות, ולראשונה הוזכר החצוצרות כמו מין "מלבוש" של הכהנים”..וַיַּעֲמִידוּ הַכֹּהֲנִים מְלֻבָּשִׁים בַּחֲצֹצְרוֹת וְהַלְוִיִּם בְּנֵי אָסָף בַּמְצִלְתַּיִם לְהַלֵּל אֶת ה' עַל יְדֵי דָּוִיד מֶלֶךְ יִשְׂרָאֵל” (עזרא ג י)
פרטי הדינים > מבנה החצוצרה

התלמוד מדייק כי החצוצרות של הכהנים צריכות להיעשות מכסף טהור ואף בדיעבד לא ניתן להחליף אותן למתכות אחרות. בכך מובן שסוג החצוצרה שהכהנים השתמשו בה הייתה חצוצרה פשוטה. אולם לעת התקיעה של שנת הקהל, היו הכהנים תוקעים בחצוצרות של זהב.
פרטי הדינים > מספר החצוצרות

לפי ההלכה אין לפחות משני כוהנים בתקיעה ואין להוסיף על מאה ועשרים כוהנים.
פרטי הדינים > תקיעה בזר

עם שרוב הדעות סוברות שרק לכהנים ניתן עבודת התקיעה, הרמב"ם כותב כי "בימי המועדות כולם ובראשי חדשים היו הכהנים תוקעים בחצוצרות בשעת הקרבן והלוים אומרין שירה". מכך מסיק בעל ספר החינוך, כי הרמב"ם סבור שבימים אחרים, לפעמים גם הלויים היו תוקעים בחצוצרות במקדש. בתענית, מצווה לכתחילה שיתקעו הכהנים בחצוצרות, אך אם אין כהנים - תוקע גם לוי או ישראל.
טעם המצווה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
תקיעת הכהנים בזמן הזה

יש פוסקים שתמהו על ביטול מצוות עשה זו של תקיעת הכהנים בחצוצרות לאחר חורבן המקדש. וזו כפי הברייתא שבכל מקום מחוץ למקדש לא תוקעים גם בחצוצרות וגם בשופר בבת אחת. אולם, לדעתו של הרמב"ם מצוות תקיעת חצוצרות בפני עצמן בתענית או עת מצוקה קיימת
יש פוסקים שמציינים כי המצווה של התקיעה בעתי מצוקה ותענית היא בתוקף רק בארץ ישראל ולא בחוצה לארץ
תקיעת הכהנים בזמן הזה > במלחמת גוג ומגוג

הספרי דורש כי כוונת הכתוב "ונושעתם מאויבכם" היא לתשועה שאין אחריה שעבוד, שהיא תהיה לעת מלחמת גוג ומגוג, ובה יתקעו הכהנים בחצוצרות של כסף על מנת שיעלה זכרונם לפני הקב"ה לטובה.
ראו גם

חצוצרות הכסף
בית התקיעה